b"\n_START_ARTICLE_\nSekolah Menengah Kebangsaan Tasek Utara\n_START_SECTION_\nSejarah\n_START_PARAGRAPH_\nSekolah Menengah Kebangsaan Tasek Utara telah ditubuhkan pada 5 Januari 1969. Pada awalnya, sekolah ini merupakan sebuah sekolah cawangan kepada SMK Sultan Ismail, Johor Bahru. Ketika penubuhannya, seramai 844 orang pelajar dan 35 orang guru ditempatkan di bekas bangunan Asrama Maktab Perguruan Temenggong Ibrahim di Jalan Tasek Utara._NEWLINE_Akibat daripada sambutan yang menggalakkan daripada masyarakat Bandar Baru UDA dengan pertambahan jumlah pelajar kepada 988 orang, maka pada 1 September 1973, sekolah ini telah dipisahkan daripada sekolah induknya. Sekolah ini kemudiannya menjadi antara sekolah menengah rendah beraliran kebangsaan yang ulung di daerah Johor Bahru setelah bangunan barunya (sekolah sekarang ini) siap dibina di Jalan Tun Abdul Razak Johor Bahru._NEWLINE_Pada tahun 1977, sekolah ini telah menjadi sekolah menengah penuh apabila menerima pelajar-pelajar tingkatan 4 dan 5 aliran sastera dengan jumlah pelajarnya menjangkau 1369 orang. Aliran Sains mula dibuka pada tahun 1980 dan pada 1981, pintunya dibuka untuk menerima pelajar-pelajar Kelas Peralihan. Pada tahun 1992, sekolah ini menerima pelajar-pelajar Rancangan Khas Agama. Pelajar-pelajar Aliran Agama ini ditempatkan di Asrama Pusat Putera Johor Bahru. Pada tahun 2005, Kelas Rancangan Khas (KRK) telah dibuka dengan menempatkan seramai 74 orang pelajar. Dua buah kelas telah diperuntukkan bagi pelajar perintis KRK ini._NEWLINE_Sekolah ini terletak di atas sebidang tanah seluas 10 ekar dengan jarak jauhnya dari Bandaraya Johor Bahru kira-kira 7 kilometer. Pada asalnya sekolah ini mempunyai 3 blok bangunan; 2 blok yang terdiri daripada bangunan 3 tingkat dan 1 bangunan 2 tingkat sahaja. Pada tahun 1991, 4 buah bilik bangunan PGR telah siap dan dapat digunakan yang diikuti  pulapada tahun 1993 apabila sebuah lagi bangunan KBSM telah siap. Pada akhir 1998, Dewan Besar yang telah didirikan hasil daripada usaha gigih PIBG dengan 90% telah berjaya disiapkan dan dapat digunakan. Usaha untuk menaik taraf dewan tersebut diteruskan dari semasa ke semasa.\n_START_SECTION_\nLagu rasmi sekolah\n_START_PARAGRAPH_\nTekun Usaha Jaya_NEWLINE_Cogan kata amalan bersama_NEWLINE_Untuk jayakan cita-cita_NEWLINE_Berjasa kepada negara._NEWLINE_Sekolah Tasek Utara_NEWLINE_Pelajarnya puteri putera_NEWLINE_Berikrar kepada negara_NEWLINE_Tuntut ilmu dengan segera._NEWLINE_Kita diberi didikan_NEWLINE_Dalam segala lapangan_NEWLINE_Di bidang seni serta sukan_NEWLINE_Sama-sama dipergiatkan._NEWLINE_Dalam segi tatasusila_NEWLINE_Kita mesti berwaspada_NEWLINE_Jangan terhina dan tercela_NEWLINE_Kehormatan ayah bonda._NEWLINE_Hormati guru semua_NEWLINE_Yang menjadi pendidik mulia_NEWLINE_Bidang pelajaran_NEWLINE_Minat mesti ditumpukan_NEWLINE_Untuk menghasilkan_NEWLINE_Cita-cita yang lumayan._NEWLINE_Guru yang mendidik_NEWLINE_Rasa penuh dedikasi_NEWLINE_Ilmu yang disemi_NEWLINE_Kan berkekalan diwarisi._NEWLINE_Kita ditanam sifat waja_NEWLINE_Sedia berbuat jasa_NEWLINE_Taat setia pada raja_NEWLINE_Khidmat untuk nusa dan bangsa.\n_START_SECTION_\nLogo dan warna\n_START_PARAGRAPH_\nLogo Sekolah]]_NEWLINE_Logo SMK Tasek Utara mengandungi dua jenis bentuk tertentu iaitu bentuk perisai dan pita di bahagian bawahnya. Perisai melambangkan satu institusi pengajian di bawah naungan Akta Pelajaran Malaysia. Di bahagian atas perisai terdapat bumbung rumah Melayu yang melambangkan aliran kebangsaan. Perisai yang dibahagikan kepada empat bahagian melambangkan empat buah pasukan rumah sukan iaitu Taming Sari, Sundang, Sempena Riau dan Majapahit._NEWLINE_Huruf-huruf jawi yang bersilang kait, iaitu \xe2\x80\x98Ta\xe2\x80\x99, \xe2\x80\x98Alif\xe2\x80\x99 dan \xe2\x80\x98Jim\xe2\x80\x99, ialah huruf pangkal Tasek Utara Johor juga tulisan Tekun, Usaha, Jaya. Di bahagian bawah perisai terdapat bentuk Tasek sebagai latar belakang kepada perkataan 'Utara'._NEWLINE_Warna keemasan melambangkan kemuliaan darjah-darjah kebesaran Sultan yang berdaulat sebagai yang Dipertua dan penaung rakyat serta ketua hal ehwal agama. Warna biru (firus) pula melambangkan taat setia rakyat kepada Sultan dan negeri juga merupakan pakaian seragam murid-murid sekolah menengah di seluruh Malaysia._NEWLINE_Logo ini telah digunakan pada tahun 1972 semasa sekolah ini di bawah pentadbiran Tuan Sheikh Abdullah bin Abdul Rahman, pengetua sekolah ini mulai 1971 hingga 1988. Logo ini ialah hasil ciptaan En. Md Salleh bin Mohd dari Pejabat Arkitek Jabatan Kerjaraya Johor, Johor Bahru. Beliau juga merupakan Pengerusi Persatuan Pelukis-pelukis Johor (PERLU)."